CELEX: 32020Q0827(01)
Language: el
Date: 2020-07-06 00:00:00
Title: Απόφαση αριθ. 64 του Διοικητικού Συμβουλίου της Ευρωπαϊκής Υπηρεσίας Υποστήριξης για το Άσυλο της 6ης Ιουλίου 2020 σχετικά με εσωτερικούς κανόνες που αφορούν περιορισμούς ορισμένων δικαιωμάτων υποκειμένων δεδομένων σχετικά με την επεξεργασία δεδομένων προσωπικού χαρακτήρα στο πλαίσιο της λειτουργίας της EASO

27.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 279/15
               
            
         ΑΠΟΦΑΣΗ αριθ. 64 ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΤΗΣ ΕΥΡΩΠΑΪΚΗΣ ΥΠΗΡΕΣΙΑΣ ΥΠΟΣΤΗΡΙΞΗΣ ΓΙΑ ΤΟ ΑΣΥΛΟ
         της 6ης Ιουλίου 2020
         σχετικά με εσωτερικούς κανόνες που αφορούν περιορισμούς ορισμένων δικαιωμάτων υποκειμένων δεδομένων σχετικά με την επεξεργασία δεδομένων προσωπικού χαρακτήρα στο πλαίσιο της λειτουργίας της EASO
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΥΠΗΡΕΣΙΑΣ ΥΠΟΣΤΗΡΙΞΗΣ ΓΙΑ ΤΟ ΑΣΥΛΟ στο εξής EASO,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (1), και ιδίως το άρθρο 25,
         Έχοντας υπόψη τον κανονισμό (ΕΕ) 439/2010 του Ευρωπαϊκού Κοινοβουλίου και του Συμβουλίου, της 19ης Μαΐου 2010, σχετικά με την ίδρυση μιας Ευρωπαϊκής Υπηρεσίας Υποστήριξης για το Άσυλο (2) και ιδίως από το άρθρο 29,
         Έχοντας υπόψη τη γνωμοδότηση του Ευρωπαίου Επόπτη Προστασίας Δεδομένων (ΕΕΠΔ) της 20ής Μαΐου 2020 και τις Κατευθυντήριες Οδηγίες του ΕΕΠΔ για το άρθρο 25 του νέου κανονισμού και τους εσωτερικούς κανόνες,
         Μετά από διαβούλευση με την επιτροπή προσωπικού:
         Εκτιμώντας τα ακόλουθα:
         
                     (1)
                  
                  
                     Η EASO διεξάγει τις δραστηριότητές της σύμφωνα με τον κανονισμό (ΕΕ) 439/2010.
                  
               
                     (2)
                  
                  
                     Σύμφωνα με το άρθρο 25 παράγραφος 1 του κανονισμού (ΕΕ) 2018/1725, οι περιορισμοί της εφαρμογής των άρθρων 14 έως 21 και των άρθρων 35 και 36, καθώς και του άρθρου 4 του εν λόγω κανονισμού, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 21, πρέπει να βασίζονται σε εσωτερικούς κανόνες που θεσπίζονται από το Eurofound, εφόσον δεν βασίζονται σε νομικές πράξεις που εκδίδονται βάσει των Συνθηκών.
                  
               
                     (3)
                  
                  
                     Οι εν λόγω εσωτερικοί κανόνες, συμπεριλαμβανομένων των διατάξεων σχετικά με την εκτίμηση της αναγκαιότητας και της αναλογικότητας ενός περιορισμού, δεν πρέπει να εφαρμόζονται όταν μια νομική πράξη που έχει εκδοθεί βάσει των Συνθηκών προβλέπει περιορισμό των δικαιωμάτων των υποκειμένων των δεδομένων.
                  
               
                     (4)
                  
                  
                     Η EASO, κατά την άσκηση των καθηκόντων της όσον αφορά τα δικαιώματα των υποκειμένων των δεδομένων βάσει του κανονισμού (ΕΕ) 2018/1725, εξετάζει κατά πόσον εφαρμόζονται τυχόν εξαιρέσεις που ορίζονται στον εν λόγω κανονισμό.
                  
               
                     (5)
                  
                  
                     Στο πλαίσιο της διοικητικής λειτουργίας της, η EASO μπορεί να διεξάγει διοικητικές έρευνες και πειθαρχικές διαδικασίες, να εκτελεί προκαταρκτικές δραστηριότητες που αφορούν περιπτώσεις ενδεχόμενων παρατυπιών οι οποίες καταγγέλλονται στην Ευρωπαϊκή Υπηρεσία Καταπολέμησης της Απάτης, να επεξεργάζεται υποθέσεις καταγγελίας δυσλειτουργιών, να εκτελεί (επίσημες και ανεπίσημες) διαδικασίες επί παρενόχλησης, να επεξεργάζεται εσωτερικές και εξωτερικές καταγγελίες, να διενεργεί εσωτερικούς ελέγχους, να διεξάγει έρευνες μέσω του Υπεύθυνου Προστασίας Δεδομένων («ΥΠΔ»), σύμφωνα με το άρθρο 45 παράγραφος 2 του κανονισμού (ΕΕ) 2018/1725 και εσωτερικές έρευνες ασφαλείας (ΤΠ) και να διαχειρίζεται αιτήματα των μελών του προσωπικού που αφορούν την πρόσβαση στα ιατρικά αρχεία τους.
                     Η EASO επεξεργάζεται διάφορες κατηγορίες δεδομένων προσωπικού χαρακτήρα, συμπεριλαμβανομένων των δεδομένων που βασίζονται σε γεγονότα («αντικειμενικά» δεδομένα όπως στοιχεία ταυτότητας, στοιχεία επικοινωνίας, επαγγελματικά στοιχεία, διοικητικά στοιχεία, δεδομένα που λαμβάνονται από συγκεκριμένες πηγές, ηλεκτρονικές επικοινωνίες και δεδομένα κίνησης) και/ή μη δεδομένα που βασίζονται σε εκτιμήσεις («υποκειμενικά» δεδομένα σχετικά με την υπόθεση, όπως σκεπτικό, δεδομένα συμπεριφοράς, εκτιμήσεις, στοιχεία απόδοσης και συμπεριφοράς και δεδομένα που σχετίζονται ή υποβάλλονται σε σχέση με το αντικείμενο της διαδικασίας ή δραστηριότητας).
                  
               
                     (6)
                  
                  
                     Η EASO, η οποία εκπροσωπείται από τον Εκτελεστικό Διευθυντή της, ενεργεί ως υπεύθυνη επεξεργασίας (δεδομένων), ανεξάρτητα από περαιτέρω ανάθεση των καθηκόντων του υπεύθυνου επεξεργασίας εντός της EASO ώστε να αντικατοπτρίζει επιχειρησιακές αρμοδιότητες για συγκεκριμένες πράξεις επεξεργασίας δεδομένων προσωπικού χαρακτήρα.
                  
               
                     (7)
                  
                  
                     Τα δεδομένα προσωπικού χαρακτήρα φυλάσσονται με ασφάλεια σε ηλεκτρονικό περιβάλλον ή σε έντυπη μορφή ώστε να αποτρέπεται η κατάχρηση ή η παράνομη πρόσβαση σε αυτά ή η διαβίβασή τους σε πρόσωπα που δεν απαιτείται να τα γνωρίζουν. Τα δεδομένα προσωπικού χαρακτήρα που υποβάλλονται σε επεξεργασία διατηρούνται μόνο για το διάστημα που είναι αναγκαίο και κατάλληλο για τους σκοπούς για τους οποίους τα δεδομένα υποβάλλονται σε επεξεργασία, για την περίοδο που καθορίζεται στις γνωστοποιήσεις προστασίας δεδομένων, ή στα αρχεία δραστηριοτήτων επεξεργασίας της EASO.
                  
               
                     (8)
                  
                  
                     Οι εν λόγω εσωτερικοί κανόνες θα πρέπει να εφαρμόζονται σε όλες τις πράξεις επεξεργασίας που διεξάγονται από την EASO κατά την εκτέλεση διοικητικών ερευνών, πειθαρχικών διαδικασιών, προκαταρκτικών δραστηριοτήτων που αφορούν περιπτώσεις ενδεχόμενων παρατυπιών οι οποίες καταγγέλλονταιονται στην Ευρωπαϊκή Υπηρεσία Καταπολέμησης της Απάτης, διαδικασιών καταγγελίας δυσλειτουργιών, (επίσημων και ανεπίσημων) διαδικασιών για υποθέσεις παρενόχλησης, επεξεργασίας εσωτερικών και εξωτερικών καταγγελιών, εσωτερικών ελέγχων, ερευνών που διεξάγονται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725, εσωτερικών ερευνών ασφαλείας (ΤΠ) που διεκπεραιώνονται εσωτερικά ή με εξωτερική συμμετοχή (π.χ. CERT-EE) και χειρισμού αιτημάτων πρόσβασης από μέλη του προσωπικού στα ιατρικά αρχεία τους.
                  
               
                     (9)
                  
                  
                     Οι εν λόγω εσωτερικοί κανόνες θα πρέπει να εφαρμόζονται σε πράξεις επεξεργασίας που διενεργούνται πριν από την έναρξη των διαδικασιών που αναφέρονται ανωτέρω, κατά τη διάρκεια των εν λόγω διαδικασιών και κατά την παρακολούθηση της έκβασης των εν λόγω διαδικασιών. Επίσης, θα πρέπει να περιλαμβάνουν και τη συνδρομή και τη συνεργασία που παρέχει η EASO σε εθνικές αρχές και διεθνείς οργανισμούς εκτός των διοικητικών ερευνών που διενεργεί.
                  
               
                     (10)
                  
                  
                     Στις περιπτώσεις όπου εφαρμόζονται οι εν λόγω εσωτερικοί κανόνες, η EASO πρέπει να αιτιολογεί γιατί οι περιορισμοί είναι απολύτως αναγκαίοι και αναλογικοί σε μια δημοκρατική κοινωνία και να τηρεί την ουσία των θεμελιωδών δικαιωμάτων και ελευθεριών.
                  
               
                     (11)
                  
                  
                     Στο πλαίσιο αυτό, η EASO υποχρεούται να σέβεται, στο μέγιστο δυνατό βαθμό, τα θεμελιώδη δικαιώματα των υποκειμένων των δεδομένων κατά τη διεξαγωγή των ανωτέρω διαδικασιών, ιδίως αυτά που αφορούν το δικαίωμα παροχής πληροφοριών στο υποκείμενο δεδομένων, το δικαίωμα πρόσβασης από το υποκείμενο δεδομένων, τα δικαιώματα διόρθωσης, διαγραφής, περιορισμού επεξεργασίας δεδομένων του υποκειμένου δεδομένων και τα δικαιώματα γνωστοποίησης παραβίασης δεδομένων προσωπικού χαρακτήρα στο υποκείμενο των δεδομένων και απορρήτου των ηλεκτρονικών επικοινωνιών, όπως θεσπίζονται στον κανονισμό (ΕΕ) 2018/1725.
                  
               
                     (12)
                  
                  
                     Ωστόσο, η EASO μπορεί να υποχρεωθεί να περιορίσει το δικαίωμα παροχής πληροφοριών στο υποκείμενο δεδομένων και άλλα δικαιώματα του υποκειμένου των δεδομένων για την προστασία, κυρίως, των δικών της ερευνών, των ερευνών και διαδικασιών άλλων δημόσιων αρχών, καθώς και των δικαιωμάτων άλλων προσώπων που σχετίζονται με τις έρευνες ή άλλες διαδικασίες της.
                  
               
                     (13)
                  
                  
                     Η EASO θα πρέπει να παρακολουθεί περιοδικά κατά πόσον οι όροι που δικαιολογούν τον περιορισμό εξακολοθούν να τυγχάνουν εφαρμογής και να αίρει τον περιορισμό όταν αυτοί δεν εφαρμόζονται πλέον.
                  
               
                     (14)
                  
                  
                     Ο υπεύθυνος επεξεργασίας δεδομένων θα πρέπει να ενημερώσει τον Υπεύθυνο Προστασίας Δεδομένων κατά τη στιγμή της εφαρμογής του περιορισμού και σε κάθε μεταγενέστερη επανεξέταση και να διασφαλίζει τη συμμετοχή του/της σε όλη τη διάρκεια της διαδικασίας έως την άρση του περιορισμού,
                  
               ΕΧΕΙ ΕΓΚΡΙΝΕΙ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            
               1.   Η παρούσα απόφαση θεσπίζει τους κανόνες που σχετίζονται με τις προϋποθέσεις βάσει των οποίων η EASO δύναται να περιορίσει την εφαρμογή των δικαιωμάτων που θεσπίζονται στα άρθρα 14 έως 21, 35 και 36, καθώς και στο άρθρο 4 του κανονισμού (ΕΕ) 2018/1725 στο πλαίσιο των διαδικασιών που ορίζονται στην παράγραφο 2 σύμφωνα με το άρθρο 25 του εν λόγω κανονισμού.
            
            
               2.   Στο πλαίσιο της διοικητικής λειτουργίας της EASO, η παρούσα απόφαση ισχύει για τις πράξεις επεξεργασίας δεδομένων προσωπικού χαρακτήρα από την EASO για τους σκοπούς της διεξαγωγής διοικητικών ερευνών και πειθαρχικών διαδικασιών, προκαταρκτικών δραστηριοτήτων που αφορούν περιπτώσεις ενδεχόμενων παρατυπιών οι οποίες καταγγέλλονται στην Ευρωπαϊκή Υπηρεσία Καταπολέμησης της Απάτης, διεκπεραίωση υποθέσεων καταγγελίας δυσλειτουργιών, εφαρμογής (επίσημων και ανεπίσημων) διαδικασιών για υποθέσεις παρενόχλησης, επεξεργασία εσωτερικών και εξωτερικών καταγγελιών, διενέργεια εσωτερικών ελέγχων, ερευνών που διεξάγονται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725, ερευνών ασφαλείας (ΤΠ) που διεκπεραιώνονται εσωτερικά ή με εξωτερική συμμετοχή (π.χ. CERT-EE) και χειρισμού αιτημάτων πρόσβασης από μέλη του προσωπικού στα ιατρικά αρχεία τους.
            
            
               3.   Οι σχετικές κατηγορίες δεδομένων περιλαμβάνουν τα δεδομένα που βασίζονται σε γεγονότα («αντικειμενικά» δεδομένα όπως στοιχεία ταυτότητας, στοιχεία επικοινωνίας, επαγγελματικά στοιχεία, διοικητικά στοιχεία, δεδομένα που λαμβάνονται από συγκεκριμένες πηγές, ηλεκτρονικές επικοινωνίες και δεδομένα κίνησης) και/ή μη δεδομένα που βασίζονται σε εκτιμήσεις («υποκειμενικά» δεδομένα σχετικά με την υπόθεση, όπως σκεπτικό, δεδομένα συμπεριφοράς, εκτιμήσεις, στοιχεία απόδοσης και συμπεριφοράς και δεδομένα που σχετίζονται ή υποβάλλονται σε σχέση με το αντικείμενο της διαδικασίας ή δραστηριότητας).
            
            
               4.   Η EASO, κατά την άσκηση των καθηκόντων τηςόσον αφορά τα δικαιώματα των υποκειμένων των δεδομένων βάσει του κανονισμού (ΕΕ) 2018/1725, εξετάζει κατά πόσον εφαρμόζονται τυχόν εξαιρέσεις που ορίζονται στον εν λόγω κανονισμό.
            
            
               5.   Με την επιφύλαξη των όρων που καθορίζονται στην παρούσα απόφαση, οι περιορισμοί μπορεί να ισχύουν για τα ακόλουθα δικαιώματα: το δικαίωμα παροχής πληροφοριών στο υποκείμενο των δεδομένων, το δικαίωμα πρόσβασης από το υποκείμενο των δεδομένων, τα δικαιώματα του υποκειμένου δεδομένων σε διόρθωση, διαγραφή και περιορισμό επεξεργασίας δεδομένων και τα δικαιώματα γνωστοποίησης παραβίασης δεδομένων προσωπικού χαρακτήρα στο υποκείμενο των δεδομένων και απορρήτου των ηλεκτρονικών επικοινωνιών.
            
         
         
            Άρθρο 2
            Τεχνικές προδιαγραφές του υπεύθυνου επεξεργασίας και εγγυήσεις
            
               1.   Η EASO θα εφαρμόσει τις παρακάτω εγγυήσεις για την πρόληψη της κατάχρησης ή της παράνομης πρόσβασης ή διαβίβασης:
               
                           α)
                        
                        
                           τα έγγραφα φυλάσσονται σε ασφαλισμένα ντουλάπια και είναι προσβάσιμα μόνο από εξουσιοδοτημένο προσωπικό·
                        
                     
                           β)
                        
                        
                           όλα τα ηλεκτρονικά δεδομένα αποθηκεύονται σε ασφαλή εφαρμογή ΤΠ σύμφωνα με τα πρότυπα ασφαλείας της EASO, καθώς και σε συγκεκριμένους ηλεκτρονικούς φακέλους οι οποίοι είναι προσβάσιμοι μόνο από εξουσιοδοτημένο προσωπικό. Τα κατάλληλα επίπεδα πρόσβασης παρέχονται μεμονωμένα·
                        
                     
                           γ)
                        
                        
                           Το περιβάλλον ΤΠ της EASO είναι προσβάσιμο μέσω ενός συστήματος ενιαίας πρόσβασης μέσω ταυτοποίησης και συνδέεται αυτόματα με το αναγνωριστικό και τον κωδικό πρόσβασης του χρήστη. Τα ηλεκτρονικά αρχεία φυλάσσονται με ασφάλεια για τη διασφάλιση της εμπιστευτικότητας και του απορρήτου των δεδομένων που περιέχονται σε αυτά·
                        
                     
                           δ)
                        
                        
                           όλα τα πρόσωπα που έχουν πρόσβαση στα δεδομένα δεσμεύονται από την υποχρέωση εμπιστευτικότητας.
                        
                     
            
               2.   Ο υπεύθυνος επεξεργασίας είναι η EASO, εκπροσωπούμενη από τον Εκτελεστικό Διευθυντή της, ο οποίος μπορεί να μεταβιβάσει τις αρμοδιότητες του υπεύθυνου επεξεργασίας. Σε περίπτωση που ο Εκτελεστικός Διευθυντής υπόκειται σε διοικητική έρευνα, πειθαρχική διαδικασία ή εσωτερική έρευνα, το Διοικητικό Συμβούλιο θα εκπροσωπεί την EASO ως υπεύθυνος επεξεργασίας (ως αρμόδια αρχή για τον Εκτελεστικό Διευθυντή). Τα υποκείμενα των δεδομένων ενημερώνονται σχετικά με τον εξουσιοδοτημένο υπεύθυνο επεξεργασίας μέσω ανακοινώσεων για την προστασία των δεδομένων ή αρχείων που δημοσιεύονται διαδικτυακό τόπο και στο εσωτερικό δίκτυο της EASO.
            
            
               3.   Η περίοδος διατήρησης των δεδομένων προσωπικού χαρακτήρα που αναφέρεται στο άρθρο 1 παράγραφος 3 της παρούσας απόφασης δεν υπερβαίνει το διάστημα που είναι αναγκαίο και κατάλληλο για τους σκοπούς για τους οποίους τα δεδομένα υποβάλλονται σε επεξεργασία. Σε κάθε περίπτωση δεν υπερβαίνει την περίοδο διατήρησης που ορίζεται στις ανακοινώσεις προστασίας των δεδομένων ή στα αρχεία που αναφέρονται στο άρθρο 5 παράγραφος 1 της παρούσας απόφασης.
            
            
               4.   Στις περιπτώσεις που η Υπηρεσία προτίθεται να εφαρμόσει έναν περιορισμό, ο κίνδυνος για τα δικαιώματα και τις ελευθερίες του υποκειμένου των δεδομένων σταθμίζεται ιδίως έναντι του κινδύνου για τα δικαιώματα και τις ελευθερίες άλλων υποκειμένων δεδομένων και του κινδύνου της υποβάθμισης της αποτελεσματικότητας των ερευνών ή διαδικασιών της EASO, κυρίως μέσω της καταστροφής αποδεικτικών στοιχείων. Οι κίνδυνοι για τα δικαιώματα και τις ελευθερίες του υποκειμένου των δεδομένων αφορούν πρωτίστως, μεταξύ άλλων, τους κινδύνους φήμης και τους κινδύνους για το δικαίωμα υπεράσπισης και το δικαίωμα ακρόασης.
            
         
         
            Άρθρο 3
            Περιορισμοί
            
               1.   Οποιοσδήποτε περιορισμός εφαρμόζεται από την EASO μόνο με βάση έναν ή περισσότερους από τους λόγους που απαριθμούνται στα στοιχεία (α) έως (θ) του άρθρου 25 παράγραφος 1 του κανονισμού (ΕΕ) 2018/1725. Ειδικότερα, στο πλαίσιο των σκοπών της επεξεργασίας δεδομένων προσωπικού χαρακτήρα που αναφέρονται στο άρθρο 1 παράγραφος 2 της παρούσας απόφασης, οι περιορισμοί μπορεί να βασίζονται στους ακόλουθους λόγους:
               
                           α)
                        
                        
                           για τη διενέργεια διοικητικών ερευνών και πειθαρχικών διαδικασιών, οι περιορισμοί μπορεί να βασίζονται στο άρθρο 25 παράγραφος 1 στοιχεία β), γ), ζ) και η) του κανονισμού (ΕΕ) 2018/1725·
                        
                     
                           β)
                        
                        
                           για προκαταρκτικές δραστηριότητες που αφορούν υποθέσεις πιθανών παρατυπιών που αναφέρονται στην Ευρωπαϊκή Υπηρεσία Καταπολέμησης της Απάτης, οι περιορισμοί μπορεί να βασίζονται στο άρθρο 25 παράγραφος 1 στοιχεία β), γ), στ), ζ) και η) του κανονισμού (ΕΕ) 2018/1725·
                        
                     
                           γ)
                        
                        
                           για διαδικασίες καταγγελίας δυσλειτουργιών, οι περιορισμοί μπορεί να βασίζονται στο άρθρο 25 παράγραφος 1 στοιχεία β), γ), στ), ζ) και η) του κανονισμού (ΕΕ) 2018/1725·
                        
                     
                           δ)
                        
                        
                           για (επίσημες και ανεπίσημων) διαδικασίες σε περιπτώσεις παρενόχλησης, οι περιορισμοί μπορεί να βασίζονται στο άρθρο 25 παράγραφος 1, στοιχεία β), στ), η) και θ) του κανονισμού (ΕΕ) 2018/1725·
                        
                     
                           ε)
                        
                        
                           για την επεξεργασία εσωτερικών και εξωτερικών καταγγελιών, οι περιορισμοί μπορεί να βασίζονται στο άρθρο 25 παράγραφος 1 στοιχεία γ), ε), ζ) και η) του κανονισμού (ΕΕ) 2018/1725·
                        
                     
                           στ)
                        
                        
                           για εσωτερικούς ελέγχους, οι περιορισμοί μπορεί να βασίζονται στο άρθρο 25 παράγραφος 1 στοιχεία γ), ζ), και η) του κανονισμού (ΕΕ) 2018/1725·
                        
                     
                           ζ)
                        
                        
                           για έρευνες που διενεργεί ο Υπεύθυνος Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725, οι περιορισμοί μπορεί να βασίζονται στο άρθρο 25 παράγραφος 1 στοιχεία γ), ζ) και η) του εν λόγω κανονισμού·
                        
                     
                           η)
                        
                        
                           για εσωτερικές έρευνες ασφαλείας (ΤΠ) που διεκπεραιώνονται εσωτερικά ή με εξωτερική συμμετοχή (π.χ. CERT-ΕΕ), οι περιορισμοί μπορεί να βασίζονται στο άρθρο 25 παράγραφος 1 στοιχεία γ), δ), ζ) και η) του κανονισμού (ΕΕ) 2018/1725·
                        
                     
                           θ)
                        
                        
                           για τη διαχείριση αιτημάτων πρόσβασης από μέλη του προσωπικού στα ιατρικά αρχεία τους, οι περιορισμοί μπορεί να βασίζονται στο άρθρο 25 παράγραφος 1 στοιχείο η) του κανονισμού (ΕΕ) 2018/1725.
                        
                     
            
               2.   Ως ειδική εφαρμογή των σκοπών που περιγράφονται στην παράγραφο 1 ανωτέρω, η EASO μπορεί να εφαρμόζει περιορισμούς στα δικαιώματα που προβλέπονται στο άρθρο 1 παράγραφος 5 της παρούσας απόφασης στις ακόλουθες περιπτώσεις:
               
                           α)
                        
                        
                           εάν ένας άλλος οργανισμός, όργανο, γραφείο ή υπηρεσία της Ένωσης δύναται να περιορίσει την άσκηση των εν λόγω δικαιωμάτων βάσει άλλων πράξεων που προβλέπονται στο άρθρο 25 του κανονισμού (ΕΕ) 2018/1725 ή σύμφωνα με το κεφάλαιο IX του εν λόγω κανονισμού ή με τις ιδρυτικές πράξεις τους και ο σκοπός ενός τέτοιου περιορισμού από άλλο οργανισμό, όργανο, γραφείο ή υπηρεσία της Ένωσης θα τεθεί σε κίνδυνο, εάν η EASO δεν εφαρμόσει ισοδύναμο περιορισμό όσον αφορά τα ίδια δεδομένα προσωπικού χαρακτήρα·
                        
                     
                           β)
                        
                        
                           εάν η αρμόδια αρχή κράτους μέλους δύναται να περιορίσει την άσκηση των εν λόγω δικαιωμάτων βάσει πράξεων που προβλέπονται στο άρθρο 23 του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου (3), ή δυνάμει εθνικών μέτρων μεταφοράς των άρθρων 13 παράγραφος 3, 15 παράγραφος 3 ή 16 παράγραφος 3 της οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου (4) και ο σκοπός ενός τέτοιου περιορισμού από την εν λόγω αρμόδια αρχή κράτους μέλους θα τεθεί σε κίνδυνο, εάν η EASO δεν εφαρμόσει ισοδύναμο περιορισμό όσον αφορά τα ίδια δεδομένα προσωπικού χαρακτήρα·
                        
                     
                           γ)
                        
                        
                           όταν η άσκηση των εν λόγω δικαιωμάτων θα μπορούσε να θέσει σε κίνδυνο τη συνεργασία της EASO με τρίτες χώρες ή διεθνείς οργανισμούς κατά την άσκηση των καθηκόντων του.
                        
                     Προτού εφαρμόσει περιορισμούς στις περιπτώσεις που αναφέρονται στα στοιχεία α) και β) του πρώτου εδαφίου, η ΕΑSO ζητάει τη γνώμη των οικείων θεσμικών οργανισμών, οργάνων, υπηρεσιών και γραφείων της Ένωσης ή των αρμόδιων αρχών των κρατών μελών, εκτός αν έχει καταστεί σαφές στην EASO ότι η εφαρμογή ενός περιορισμού προβλέπεται σε κάποια από τις πράξεις που αναφέρονται στα εν λόγω στοιχεία.
            
            
               3.   Η EASO περιλαμβάνει στις ανακοινώσεις προστασίας δεδομένων ή στα αρχεία - κατά την έννοια του άρθρου 31 του κανονισμού (ΕΕ) 2018/1725 - που δημοσιεύονται στον δικτυακό της τόπο και στο εσωτερικό δίκτυο,για την ενημέρωση των υποκειμένων δεδομένων σχετικά με τα δικαιώματά τους στο πλαίσιο μιας συγκεκριμένης διαδικασίας, πληροφορίες σχετικά με τον ενδεχόμενο περιορισμό των εν λόγω δικαιωμάτων. Οι πληροφορίες υποδεικνύουν τα δικαιώματα που ενδέχεται να περιοριστούν, τους λόγους, καθώς και την πιθανή διάρκεια του περιορισμού.
               Με την επιφύλαξη των διατάξεων του άρθρου 5 παράγραφος 2, η EASO, κατά περίπτωση, ενημερώνει επίσης μεμονωμένα όλα τα υποκείμενα των δεδομένων, τα οποία θεωρούνται πρόσωπα που τα αφορά η συγκεκριμένη επεξεργασία, για τα δικαιώματά τους σχετικά με υφιστάμενους ή μελλοντικούς περιορισμούς, χωρίς αδικαιολόγητη καθυστέρηση και σε γραπτή μορφή.
            
            
               4.   Οποιοσδήποτε περιορισμός οφείλει να είναι αναγκαίος και αναλογικός, να λαμβάνει υπόψη τους κινδύνους για τα δικαιώματα και τις ελευθερίες των υποκειμένων των δεδομένων και να τηρεί την ουσία των θεμελιωδών δικαιωμάτων και ελευθεριών σε μια δημοκρατική κοινωνία.
            
            
               5.   Αν κριθεί απαραίτητη η εφαρμογή περιορισμού, διενεργείται δοκιμή αναλογικότητας με βάση τους ισχύοντες κανόνες. Πρέπει να τεκμηριώνεται μέσω ενός εσωτερικού σημειώματος αξιολόγησης για λόγους λογοδοσίας κατά περίπτωση.
            
            
               6.   Οι περιορισμοί αίρονται μόλις πάψουν να ισχύουν οι περιστάσεις που τους δικαιολογούν και ειδικότερα, όταν κρίνεται ότι η άσκηση του περιορισμένου δικαιώματος δεν θα στερεί πλέον από τον περιορισμό που επιβάλλεται την ισχύ του, ούτε θα θίγει τα δικαιώματα ή τις ελευθερίες άλλων υποκειμένων δεδομένων.
            
         
         
            Άρθρο 4
            Επανεξέταση από τον υπεύθυνο προστασίας δεδομένων
            
               1.   Ο Υπεύθυνος Προστασίας Δεδομένων της EASO ενημερώνεται αμελλητί απο την EASO όταν ο υπεύθυνος επεξεργασίας περιορίζει την εφαρμογή δικαιωμάτων των υποκειμένων δεδομένων ή επεκτείνει τον περιορισμό σύμφωνα με την παρούσα απόφαση. Ο υπεύθυνος επεξεργασίας παρέχει στον ΥΠΔ πρόσβαση στο αρχείο που περιέχει την αξιολόγηση της αναγκαιότητας και της αναλογικότητας του περιορισμού και τεκμηριώνει την ημερομηνία ενημέρωσης του ΥΠΔ στο αρχείο. Ο ΥΠΔ συμμετέχει σε όλη τη διαδικασία έως την άρση του περιορισμού.
            
            
               2.   Ο ΥΠΔ μπορεί να ζητήσει γραπτώς από τον υπεύθυνο επεξεργασίας να εξετάσει την εφαρμογή των περιορισμών. Ο Υπεύθυνος επεξεργασίας ενημερώνει γραπτώς τον ΥΠΔ σχετικά με το αποτέλεσμα της αιτούμενης επανεξέτασης.
            
            
               3.   Ο υπεύθυνος επεξεργασίας ενημερώνει τον ΥΠΔ για την άρση του περιορισμού.
            
         
         
            Άρθρο 5
            Περιορισμός του δικαιώματος παροχής πληροφοριών στο υποκείμενο δεδομένων
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα ενημέρωσης του υποκειμένου δεδομένων μπορεί να περιοριστεί από τον υπεύθυνο επεξεργασίας στο πλαίσιο των ακόλουθων εργασιών επεξεργασίας:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που αναφέρονται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           των ερευνών που διενεργούνται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               2.   Όταν η EASO περιορίζει, εν όλω ή εν μέρει, το δικαίωμα ενημέρωσης των υποκειμένων των δεδομένων που αναφέρεται στα άρθρα 14 έως 16 του κανονισμού (ΕΕ) 2018/1725, καταγράφει τους λόγους του περιορισμού, τη/τις νομική(-ες) βάση(-εις) σύμφωνα με το άρθρο 3 της παρούσας απόφασης, συμπεριλαμβανομένης εκτίμησης της αναγκαιότητας και της αναλογικότητας του περιορισμού.
               Το αρχείο και, κατά περίπτωση, τα έγγραφα που περιέχουν υποκείμενα πραγματικά και νομικά στοιχεία καταχωρίζονται. Όλα αυτά τίθενται, κατόπιν αιτήματος, στη διάθεση του Ευρωπαϊκού Επόπτη Προστασίας Δεδομένων.
            
            
               3.   Ο περιορισμός που αναφέρεται στην παράγραφο 2 εξακολουθεί να εφαρμόζεται όσο εξακολουθούν να ισχύουν οι λόγοι που τον αιτιολογούν.
               Όταν οι λόγοι του περιορισμού δεν ισχύουν πλέον, η EASΟπαρέχει πληροφορίες στο υποκείμενο των δεδομένων σχετικά με τους κύριους λόγους στους οποίους βασίζεται η εφαρμογή ενός περιορισμού. Παράλληλα, η EASO ενημερώνει το υποκείμενο των δεδομένων για το δικαίωμά του να προβεί ανά πάσα στιγμή σε καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή ενώπιον του Δικαστηρίου της Ευρωπαϊκής Ένωσης («Δικαστήριο»).
               Η EASO επανεξετάζει την αίτηση περιορισμού ανά έξι μήνες μετά την έγκρισή της και κατά το κλείσιμο της σχετικής έρευνας, διαδικασίας ή διερεύνησης. Στη συνέχεια, ο υπεύθυνος επεξεργασίας παρακολουθεί την ανάγκη διατήρησης οποιουδήποτε περιορισμού σε εξαμηνιαία βάση. Η δοκιμή αναγκαιότητας και αναλογικότητας που προβλέπεται στο άρθρο 3 παράγραφος 5 διενεργείται επίσης στο πλαίσιο κάθε περιοδικής αναθεώρησης, κατόπιν αξιολόγησης σχετικά με το κατά πόσον εξακολουθούν να ισχύουν πραγματικοί και νομικοί λόγοι περιορισμού ή όχι.
            
         
         
            Άρθρο 6
            Περιορισμός του δικαιώματος πρόσβασης του υποκειμένου δεδομένων
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα πρόσβασης του υποκειμένου δεδομένων μπορεί να περιοριστεί από τον υπεύθυνο επεξεργασίας στο πλαίσιο των ακόλουθων εργασιών επεξεργασίας, όπου είναι αναγκαίο και αναλογικό:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που αναφέρονται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           των ερευνών που διενεργούνται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
                           θ)
                        
                        
                           χειρισμού αιτημάτων πρόσβασης που υποβάλλονται απο μέλη του προσωπικού για τα ιατρικά τους αρχεία.
                        
                     Όταν τα υποκείμενα των δεδομένων αιτούνται πρόσβαση στα προσωπικά δεδομένα τους τα οποία υποβάλλονται σε επεξεργασία στο πλαίσιο μίας ή περισσότερων συγκεκριμένων υποθέσεων ή σε συγκεκριμένη πράξη επεξεργασίας, σύμφωνα με το άρθρο 17 του κανονισμού (ΕΕ) 2018/1725, η EASO περιορίζεται κατά την αξιολόγηση του αιτήματος μόνο στα εν λόγω δεδομένα προσωπικού χαρακτήρα.
            
            
               2.   Όταν η EASO περιορίζει, εν όλω ή εν μέρει, το δικαίωμα πρόσβασης που αναφέρεται στο άρθρο 17 του κανονισμού (ΕΕ) 2018/1725, ακολουθεί τα εξής στάδια:
               
                           α)
                        
                        
                           ενημερώνει το υποκείμενο των δεδομένων, στην απάντησή του στο αίτημά του, σχετικά με τον περιορισμό που εφαρμόζεται και τους κύριους λόγους του περιορισμού, καθώς και σχετικά με τη δυνατότητά του να προβεί σε καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή ενώπιον του Δικαστηρίου της Ευρωπαϊκής Ένωσης·
                        
                     
                           β)
                        
                        
                           τεκμηριώνει σε εσωτερικό σημείωμα αξιολόγησης τους λόγους του περιορισμού, συμπεριλαμβανομένης μιας αξιολόγησης της αναγκαιότητας και της αναλογικότητας του περιορισμού, καθώς και της διάρκειάς του.
                        
                     Οι περιορισμοί που επιβάλλονται στο δικαίωμα πρόσβασης των μελών προσωπικού στα ιατρικά αρχεία τους αφορούν μόνο αιτήματα άμεσης πρόσβασης από μέλη του προσωπικού σε ιατρικά δεδομένα ψυχολογικής ή ψυχιατρικής φύσης όταν η αξιολόγηση που πραγματοποιείται ανά περίπτωση αποκαλύπτει ότι είναι απαραίτητη η έμμεση πρόσβαση για την προστασία του υποκειμένου δεδομένων. Η πρόσβαση στα εν λόγω δεδομένα χορηγείται με τη διαμεσολάβηση ιατρού που διορίζει το ενδιαφερόμενο υποκείμενο δεδομένων. Ο ιατρός που επιλέγει το υποκείμενο δεδομένων αποκτά πρόσβαση σε όλες τις πληροφορίες και τη διακριτική ευχέρεια να αποφασίζει για τον τρόπο και το είδος της πρόσβασης που παρέχεται στο υποκείμενο δεδομένων.
               Η παροχή πληροφοριών που αναφέρεται στο στοιχείο α) μπορεί να αναβάλλεται, να παραλείπεται ή να απορρίπτεται στο μέτρο που στερεί από τον περιορισμό την ισχύ του σύμφωνα με το άρθρο 25 παράγραφος 8 του κανονισμού (ΕΕ) 2018/1725.
               Η EASO επανεξετάζει την αίτηση περιορισμού ανά έξι μήνες μετά την έγκρισή της και κατά το κλείσιμο της σχετικής έρευνας, διαδικασίας ή διερεύνησης. Στη συνέχεια, ο υπεύθυνος επεξεργασίας παρακολουθεί την ανάγκη διατήρησης οποιουδήποτε περιορισμού σε εξαμηνιαία βάση.
               Η δοκιμή αναγκαιότητας και αναλογικότητας που προβλέπεται στο άρθρο 3 παράγραφος 5 διενεργείται και στο πλαίσιο κάθε περιοδικής αναθεώρησης, κατόπιν αξιολόγησης σχετικά με το κατά πόσον εξακολουθούν να ισχύουν πραγματικοί και νομικοί λόγοι περιορισμού ή όχι.
            
            
               3.   Το αρχείο και, κατά περίπτωση, τα έγγραφα που περιέχουν υποκείμενα πραγματικά και νομικά στοιχεία καταχωρίζονται. Όλα αυτά τίθενται, κατόπιν αιτήματος, στη διάθεση του Ευρωπαίου Επόπτη Προστασίας Δεδομένων.
            
         
         
            Άρθρο 7
            Περιορισμός των δικαιωμάτων του υποκειμένου δεδομένων περί διόρθωσης, διαγραφής και περιορισμού της επεξεργασίας
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, τα δικαιώματα του υποκειμένου δεδομένων περί διόρθωσης, διαγραφής και περιορισμού της επεξεργασίας μπορεί να περιοριστούν από τον υπεύθυνο επεξεργασίας στο πλαίσιο των ακόλουθων εργασιών επεξεργασίας, όπου είναι αναγκαίο και σκόπιμο:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που αναφέρονται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           (επίσημων και ανεπίσημων) διαδικασιών σε περιπτώσεις παρενόχλησης·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           των ερευνών που διενεργούνται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               2.   Όταν η EASO περιορίζει, εν όλω ή εν μέρει, την εφαρμογή των δικαιωμάτων του υποκειμένου δεδομένων περί διόρθωσης, διαγραφής και περιορισμού της επεξεργασίας, τα οποία αναφέρονται στα άρθρα 18, 19 παράγραφος 1 και 20 παράγραφος 1 του κανονισμού (ΕΕ) 2018/1725 αντίστοιχα, ακολουθεί τα στάδια που περιγράφονται στο άρθρο 6 παράγραφος 2 της παρούσας απόφασης και καταχωρίζει το αρχείο σύμφωνα με το άρθρο 6 παράγραφος 3.
            
         
         
            Άρθρο 8
            Περιορισμός των δικαιωμάτων ανακοίνωσης της παραβίασης δεδομένων προσωπικού χαρακτήρα στο υποκείμενο των δεδομένων και απόρρητο των ηλεκτρονικών επικοινωνιών
            
               1.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα γνωστοποίησης της παραβίασης δεδομένων προσωπικού χαρακτήρα μπορεί να περιοριστεί από τον υπεύθυνο επεξεργασίας στο πλαίσιο των ακόλουθων εργασιών επεξεργασίας, όπου είναι αναγκαίο και σκόπιμο:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που αναφέρονται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           εσωτερικών ελέγχων·
                        
                     
                           ζ)
                        
                        
                           των ερευνών που διενεργούνται από τον Υπεύθυνο Προστασίας Δεδομένων σύμφωνα με το άρθρο 45 παράγραφος 2 του κανονισμού (ΕΕ) 2018/1725·
                        
                     
                           η)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               2.   Σε δεόντως αιτιολογημένες περιπτώσεις και υπό τους όρους που καθορίζονται στην παρούσα απόφαση, το δικαίωμα του απορρήτου των ηλεκτρονικών επικοινωνιών μπορεί να περιοριστεί από τον υπεύθυνο επεξεργασίας στο πλαίσιο των ακόλουθων εργασιών επεξεργασίας, όπου είναι αναγκαίο και σκόπιμο:
               
                           α)
                        
                        
                           της διενέργειας διοικητικών ερευνών και πειθαρχικών διαδικασιών·
                        
                     
                           β)
                        
                        
                           προκαταρκτικών δραστηριοτήτων που αφορούν περιπτώσεις ενδεχόμενων παρατυπιών που αναφέρονται στην Ευρωπαϊκή Υπηρεσία Καταπολέμησης της Απάτης·
                        
                     
                           γ)
                        
                        
                           διαδικασιών καταγγελίας δυσλειτουργιών·
                        
                     
                           δ)
                        
                        
                           επίσημων διαδικασιών σε περιπτώσεις παρενόχλησης·
                        
                     
                           ε)
                        
                        
                           της επεξεργασίας εσωτερικών και εξωτερικών καταγγελιών·
                        
                     
                           στ)
                        
                        
                           των ερευνών ασφαλείας (ΤΠ) που διενεργούνται εσωτερικά ή με συμμετοχή εξωτερικών φορέων (π.χ. CERT-ΕΕ).
                        
                     
            
               3.   Όταν η EASO περιορίζει τα δικαιώματα ανακοίνωσης της παραβίασης δεδομένων προσωπικού χαρακτήρα στο υποκείμενο των δεδομένων ή το απόρρητο των ηλεκτρονικών επικοινωνιών, όπως αναφέρεται στα άρθρα 35 και 36 του κανονισμού (ΕΕ) 2018/1725 αντίστοιχα, αρχειοθετεί και καταχωρίζει τους λόγους του περιορισμού σύμφωνα με το άρθρο 5 παράγραφος 2 της παρούσας απόφασης. Εφαρμόζεται επίσης το άρθρο 5 παράγραφος 3 της παρούσας απόφασης.
            
         
         
            Άρθρο 9
            Θέση σε ισχύ
            Η παρούσα απόφαση αρχίζει να ισχύει απο την επόμενη τηςδημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Λιμάνι Βαλέτας, 6 Ιουλίου 2020.
            
               
                  Για την Ευρωπαϊκή Υπηρεσία Υποστήριξης για το Άσυλο
               
               David COSTELLO
               
                  Πρόεδρος του Διοικητικού Συμβουλίου
               
            
         
         
            (1)  ΕΕ L 295 της 21.11.2018, σ. 39.
         
            (2)  ΕΕ L 132 της 29.5.2010, σ. 11.
         
            (3)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (4)  Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).